**ZAJEDNICA ŠPORTSKIH UDRUGA GRADA VALPOVA**

**PRAVILNIK**

**O UVJETIMA KORIŠTENJA I DAVANJA**

**NA KORIŠTENJE PUTNIČKOG KOMBI VOZILA**

**U VLASNIŠTVU ZAJEDNICE ŠPORTSKIH UDRUGA**

**GRADA VALPOVA**

Izvršni odbor Zajednice športskih udruga grada Valpova na svojoj ***21.-oj*** sjednici održanoj ***6.kolovoza 2020.*** godine donio je:

PRAVILNIK

O UVJETIMA KORIŠTENJA I DAVANJA NA KORIŠTENJE PUTNIČKOG KOMBI VOZILA U VLASNIŠTVU ZAJEDNICE ŠPORTSKIH UDRUGA GRADA VALPOVA

Članak 1.

Ovim Pravilnikom Zajednica športskih udruga grada Valpova (u daljnjem tekstu Zajednica) kao korisnik i budući vlasnik putničkog kombi vozila (u daljnjem tekstu: vozilo) utvrđuje i uređuje postupak davanja na korištenje vozila.

I. OPĆI UVJETI

Članak 2.

Zajednica može dati vozilo na korištenje za potrebe svojih članica, isključivo u cilju obavljanja njihove sportske programske djelatnosti za koje su osnovane.

Članak 3.

Preporuča se prijevoz više od 4 putnika uključujući vozača, a nije dozvoljeno prevoziti više osoba nego što je dozvoljeno (8+1).

Članak 4.

Vozač vozila ne može biti osoba mlađa od 25 godina i mora imati najmanje 5 godina vozačkog iskustva.

Članak 5.

Samovoljno ustupanje vozila trećim osobama ili subjektima od strane udruga članica strogo je zabranjeno i predviđeno je sankcioniranje.

II. OSOBA ZAJEDNICE ZADUŽENA SA SKRB O VOZILU

Članak 6.

Izvršni odbor određuje tajnika Zajednice kao osobu zaduženu za skrb o vozilu sa sljedećim zaduženjima:

1. vodi brigu o stanju i ispravnosti vozila;
2. vodi brigu o registraciji vozila, zamjeni guma, terminu redovnih servisa i dr.;
3. vodi evidenciju korištenja vozila po korisniku, bilježeći broj korištenja i broj prijeđenih kilometara;
4. daje informaciju o slobodnim terminima;
5. određuje prioritet korištenja prema dobivenim informacijama od potencijalnih korisnika, stanju evidencije i eventualnim sankcijskim odredbama;
6. sastavlja zapisnik u slučaju da je vozilo oštećeno i fotografira oštećeno mjesto.

O daljnjim postupcima odlučit će Izvršni odbor Zajednice.

Ova odredba ne odnosi se na slučaj prometne nezgode, kada je mjerodavan policijski zapisnik ili europsko izvješće o nezgodi te procjena ovlaštenog procjenitelja nadležnog osiguravajućeg društva ukoliko su isti sastavljeni.

III. POSTUPAK REZERVACIJE VOZILA

Članak 7.

Prilikom postupka rezervacije vozila članica mora dostaviti obrazloženi zahtjev za korištenje vozila uz točan datum korištenja vozila i krajnje odredište putovanja.

Obrazac zahtjeva nalazi se na web stranici Zajednici.

Obrazloženi zahtjev dostavlja se putem e-maila, pisanim putem na adresu Zajednice ili neposredno u prostorije sjedišta Zajednice.

Članak 8.

U slučaju zahtjeva dvije ili više članica za korištenje vozila u istom terminu, prednost imaju one članice koje putuju na veću udaljenost, imaju veći broj sudionika na natjecanju na koje odlaze i zbog čega traže na korištenje vozilo te odlaze na natjecanje koje se u sportskom smislu smatra natjecanjem veće važnosti i ranga.

U svim ostalim slučajevima prednost ima ona članica koja je prva uputila zahtjev za korištenje vozila, a konačnu odluku o korisniku vozila donosi tajnik Zajednice.

Članak 9.

Korisnik prilikom preuzimanja vozila prihvaća sljedeće obaveze:

1. preuzima odgovornost za ispravnost vozila;
2. obavezan je prije polaska u potpunosti ispuniti putni nalog u dijelu koji se odnosi na relaciju puta, vozača i upisati sve putnike poimence;
3. odgovara za sve postupke i događaje tijekom korištenja vozila do predaje vozila odgovornoj osobi Zajednice;
4. vozač je obavezan putni nalog potpisati prije polaska.

Članak 10.

Prilikom vraćanja vozila odgovornoj osobi Zajednice potrebno je da:

1. je vozilo neoštećeno;
2. je spremnik goriva pun;
3. je vozilo očišćeno izvana i iznutra;
4. je putni nalog ispravno i u potpunosti popunjen, uključujući i završno stanje brojača prijeđenih kilometara.

Članak 11.

U slučaju da korisnik bez opravdanja odustane od korištenja vozila, dužan je to dojaviti tajniku Zajednice najkasnije 5 dana prije zatraženog termina korištenja. O odustajanju potrebno je obavijestiti tajnika Zajednice makar i jedan dan prije zatraženog termina, što može utjecati na smanjenje sankcije.

Članak 12.

Udruzi koja vrati vozilo, a nije u potpunosti popunila spremnik goriva bit će od sljedeće tranše odbijen trošak goriva koji bude nedostajao i imat će zabranu korištenja vozila u sljedećih 6 mjeseci.

Udruga koja napravi isti propust u sljedećih godinu dana od isteka kazne iz stavka 1. ovog članka, sankcionirat će se zabranom korištenja vozila na rok od godine dana.

Članak 13.

Ako udruga vrati vozilo neočišćeno, tajnik Zajednice će vozilo dati na čišćenje, a trošak će se odbiti udruzi od sljedeće tranše.

Udruga će također biti sankcionirana zabranom korištenja vozila u sljedećih 6 mjeseci.

Udruga koja napravi isti propust u sljedećih godinu dana od isteka kazne iz stavka 2. ovog članka, sankcionirat će se zabranom korištenja vozila na rok od godine dana.

Članak 14.

Udruzi koja u zahtjevu istakne krive podatke, radi stjecanja prava prvenstva korištenja, zabranit će se korištenje vozila u sljedećih 6 mjeseci.

Članak 15.

Udruzi koja ne obavijesti tajnika Zajednice o odustajanju od korištenja vozila, zabranit će se korištenje vozila u sljedećih 6 mjeseci, a ako je obavijest o neopravdanom odustajanju stigla u roku manjem od 5 dana prije termina zatraženog korištenja vozila, zabrana će trajati 2 mjeseca.

 Ukoliko je odustajanje od puta opravdano (otkazano natjecanje, viša sila, nepredviđene okolnosti i sl.) udruga će odmah obavijestiti tajnika te se neće primjenjivati nikakve sankcije.

Članak 16.

Udruga koja samovoljno ustupi vozilo trećim osobama ili subjektima, zabranit će se korištenje vozila u sljedećih godinu dana.

Članak 17.

Udruga odnosno odgovorna osoba iste dužna je prema pismenom zahtjevu Zajednice u roku ne dužem od 15 dana od dana primitka zahtjeva nadoknaditi troškove nastale na ime plaćenih kazni, te sve dodatne troškove koji su nastali u vrijeme korištenja vozila (kazne za parkiranje, kazne za prometne prekršaje i sl.), a koje Zajednica naknadno zaprimi.

Ako udruga odnosno odgovorna osoba udruge ne uplati Zajednici pristigle kazne ili dodatnog naknadnog troška kako je navedeno u stavku 1. ovog članka, navedeni, iznos će se udruzi odbiti od sljedećeg novčanog iznosa koji se udruzi isplaćuje na ime sufinanciranja.

IV. POSTUPAK KOD PRIMOPREDAJE VOZILA

Članak 18.

Primopredaju vozila u ime Zajednice obavlja tajnik ili osobe koje za to ovlasti Izvršni odbor Zajednice.

Vozilo se izdaje uz prethodni pregled (stanje vozila, količina goriva, stanje kilometara, ispravnost dodatne opreme) prilikom kojeg se ispunjava obrazac o preuzimanju i vraćanju vozila.

Obrazac zahtjeva o preuzimanju i vraćanju vozila sastavni je dio ovog Pravilnika kao Prilog 1.

V. PUNOMOĆ

Članak 19.

Prilikom korištenja vozila tajnik ili osoba koju ovlasti Izvršni odbor u ime Zajednice daje punomoć osobi/predstavniku udruge članice prilikom primopredaje vozila.

Punomoć mora biti ovjerena potpisom ovlaštene osobe i pečatom Zajednice.

U punomoći mora biti navedeno ime i prezime osobe koja preuzima vozilo i koja će upravljati vozilom te na kojoj će se relaciji vozilo koristiti.

Obrazac punomoći sastavlja se u dva primjerka od kojih jedan zadržava Zajednica, a drugi se predaje vozaču kao sastavni dio tehničke dokumentacije vozila prigodom korištenja.

Obrazac punomoć je sastavni dio ovog Pravilnika kao Prilog 2.

VI. TEHNIČKI UVJETI KORIŠTENJA VOZILA

Članak 20.

Zajednica se obvezuje korisniku predati vozilo u ispravnom stanju, neoštećeno, čisto i uredno s punim spremnikom goriva, sa svom potrebnom opremom i priborom.

Korisnik je obvezan nakon završetka korištenja vratiti vozilo u istom stanju kako ga je preuzeo (u ispravnom stanju, neoštećeno, čisto i uredno s punim spremnikom goriva, sa svom potrebnom opremom i priborom).

Članak 21.

Korisnik ne smije vozilo koristiti u sljedeće svrhe:

* za plaćeni prijevoz robe i putnika,
* za vuču drugih vozila,
* za sudjelovanje u športskom natjecanju vozila,
* za prijevoz životinja,
* za prijevoz lakozapaljivog materijala,
* za druge djelatnosti za koje nije registriran.

Članak 22.

Korisnik se obvezuje nadoknaditi štetu počinjenu na vozilu koja nastane tijekom korištenja vozila, a nije pokrivena obveznim osiguranjem vozila.

O naknadi štete odlučivati će Izvršni odbor Zajednice u svakom pojedinačnom slučaju.

VII. NAKNADA ZA KORIŠTENJE VOZILA

Članak 23.

Vozilo se korisniku daje na korištenje bez naknade.

VIII. POSTUPANJA U SLUČAJU PROMETNE NEZGODE

Članak 24.

 U slučaju da vozilo bude sudionik u prometnoj nesreći, vozač je obavezan postupiti u skladu sa važećim zakonskim propisima, te na licu mjesta o nesreći obavijestiti policiju. Udruga koja je dobila vozilo na korištenje, odgovorna osoba udruge i vozač dužni su na vlastiti trošak organizirati prijevoz oštećenog vozila do ovlaštenog servisera.

Članak 25.

 U slučaju da je vozač vozila skrivio prometnu nezgodu, vozilo će se popraviti na račun kasko osiguranja, temeljem važeće police kasko osiguranja, osim ako se isto ne može ostvariti krivnjom vozača, a prema uvjetima iz police kasko osiguranja (npr. alkoholiziranost vozača i sl.). U tom slučaju troškove popravka vozila snosit će udruga koja je vozilo tražila na korištenje, odnosno odgovorna osoba udruge i vozač.

 IX. RJEŠAVANJE SPOROVA

Članak 26.

 Na odluku odgovorne osobe zajednice u svezi prvenstva korištenja udruge se mogu žaliti Izvršnom odboru Zajednice, čija je odluka konačna.

Članak 27.

Na procjenu odgovorne osobe zajednice o čistoći vozila udruge nemaju pravo žalbe.

X. ZAVRŠNE ODREDBE

Članak 28.

Za tumačenje pojedinih članaka i odredbi ovog Pravilnika nadležan je Izvršni odbor Zajednice športskih udruga grada Valpova.

Prema potrebi i u slučaju novonastalih situacija Pravilnik će se nadopunjavati.

U Valpovu, 6.kolovoza 2020.godine

 Predsjednik Zajednice športskih

 udruga grada Valpova:

 Alenko Bajer